ברד (משקה)

**בָּרָד** (באנגלית: **Slushy**, נכתב גם **Slushie** ולעיתים רחוקות יותר **Slushee**) הוא סוג של משקה העשוי מקרח בטעמים ונוזל, הדומה לגרניטה, אך בעל הרכב נוזלי יותר. באנגלית הוא מכונה נפוצות גם **Slush**, **Slurpee**, או פשוט "משקה קפוא". ברד יכול להיות מוגז או לא-מוגז. הגרסה המוגזת מכונה לעיתים באנגלית משקה מוגז קפוא.

## היסטוריה
מכונת הברד המוגז הראשונה הומצאה על ידי עומר קנדליק, בעלים של סניף זכיינות של דיירי קווין. בסוף שנות ה-50 של המאה ה-20, מכונת המשקאות הקלים במסעדה שלו חוותה תקלות לעיתים תכופות. באחד הימים בשנת 1958 המכונה התקלקלה לחלוטין, והוא החליט לאחסן את המשקאות המוגזים של המסעדה במקפיא, ממנו הם יצאו במרקם של ברד. הוא החליט למכור את הברד ללקוחותיו, והמשקה הפך במהרה לפופולרי. קנדליק החליט לייצור ברד באופן מסחרי, והאמנית רות טיילור יצרה עבורו את השם Icee ואת הלוגו של החברה. מכונות מוקדמות אלו השתמשו במערכת מיזוג אוויר של כלי רכב ופעלו על ידי ערבוב והקפאה של תערובת טעם, מים ופחמן דו-חמצני.

בשנת 1960 חבר קנדליק לג'ון מיטשל והם ייצרו מכונות ברד בייצור המוני, עליה הוא קיבל פטנט בשנת 1962. בשנת 1965 קנתה רשת החנויות סבן אילבן 3 מכונות Icee וחתמה על עסקת רישוי עם החברה במסגרתה הרשת תאמץ את השם "סלארפי" (באנגלית: Slurpee) עבור משקאות ברד. המשקאות נמכרו בסניפי הרשת באמריקה בלבד. בתוך מספר שנים נרכשו מכונות ברד עבור כל סניפי הרשת.

## סוגים וטעמים
ברד יכול להיות מוגז או לא-מוגז. הוא מגיע במגוון טעמים, בהם טעמי פירות כגון תות שדה, אבטיח, אננס וענבים, טעמי משקאות קלים כגון קוקה-קולה, ספרייט ופאנטה, וטעמים נוספים, בהם קרמל, שוקולד, וניל, ואייס קפה. משקאות ברד המיוצרים ממשקאות אלכוהוליים נקראים משקאות אלכוהוליים קפואים.

## ייצור
[ממוזער|מכונות ברד באיטליה, המכילות תערובות למשקאות בטעמי [מנטה, קולה ולימון]]
ברד מוגז מיוצר במכונות הדומות למכונות מזיגת משקאות קלים רגילות. סירופ טעם מרוכז מעורבב עם מים מסוננים, ואז מוגז. תערובת זו מוזרקת לאחר מכן לתוך גליל המוקף בסלילי הקפאה. התערובת קופאת על דופן הגליל, ואז מגורדת ממנו על ידי בוחשן מסתובב, שגם מוודא שהתערובת מעורבבת באופן אחיד. מכונות ברד מוגז לעיתים קרובות מקפיאות לטמפרטורה נמוכה בהרבה מנקודת הקיפאון של מים, אך המסה נשארת נוזלית ולא מתמצקת בזכות השילוב של לחץ של כ-2.8 בר (40 psi), תערובת פחמן דו-חמצני שקופאת בטמפרטורה של (80-) מעלות צלזיוס, תכולת סוכר גבוהה וערבוב מתמיד של התערובת. משקאות ברד מוגז נוטים להיות "יבשים" יותר מאשר מקביליהם הלא-מוגזים.

ברד לא-מוגז מיוצר על ידי הקפאת מיץ לא-מוגז או נוזל אחר. רבות ממכונות הברד הלא-מוגז המודרניות משתמשות בבוחשן פלסטיק בצורת ספירלה המגרד את הגבישים מגליל הקפאה, המשולב בדרך כלל בתוך מיכל שקוף. מוצר זה נוטה להיות "רטוב" יותר מאשר ברד ממכונה מוגזת. מכונות לייצור ברד לא-מוגז אינן דורשות מכל לחץ, וכתוצאה מכך, הן זולות יותר וקלות יותר לתחזוקה, בשל המכניקה הפשוטה שלהן.

ניתן לייצר ברד גם על ידי קירור-על. משקאות הברד הראשונים בסוף שנות ה-50 ובתחילת שנות ה-60 יוצרו באמצעות קירור יתר. משקה ספרייט בקירור יתר שווק לזמן קצר על ידי חברת קוקה-קולה בממלכה המאוחדת. המוצר דרש מכונת ממכר מיוחדת לאחסון הבקבוקים במצב של קירור יתר כדי שיהפכו לברד עם הפתיחה. ניתן להכין ברד בקירור יתר על ידי מזיגת משקה מוגז (סודה) לתוך בקבוק, ניעורו והכנסתו למקפיא, המתנה של 3 עד 3.5 שעות, ולאחר מכן שחרור לחץ והפיכת הבקבוק, פתיחה איטית של הבקבוק ומזיגתו, או הוספת חתיכת קרח לתוך המשקה.

## טמפרטורה
ברד עשוי מתערובת של סוכר ומים. כדי למנוע מהתערובת לקפוא למוצק, על התמיסה להכיל 12% עד 22% סוכר. הסוכר פועל כמונע קיפאון בתמיסה. מכונת הברד בוחשת או מסובבת את התערובת במהירות קבועה, כך שמולקולות הסוכר והמים נקשרות יחד לפני שלמים יש הזדמנות לקפוא. בדרך זו נוצרת תערובת עיסתית רכה ורטובה.

משקאות ברד מסוימים מכילים תוספים המיועדים להוריד את טמפרטורת הקיפאון של התערובת, כך שניתן יהיה להגיש את המשקה קר הרבה יותר מאשר משקה ברד המבוסס על מים בלבד.

## מותגים
ישנם מספר מותגים מוכרים של משקאות ברד. בין יצרני מכונות הברד המוגז נמנים Calippo Burst, סלארפי, Icee, צ'ירסט באסטר, סלאשווב ופרוסטר. מותגים ידועים של מכונות ברד לא-מוגז כוללים את Mr Slush, פראזיל, פולאר קראש, Calippo Slush, סלאש פאפי, Iceberg Slush System, Arctic Slush, קונה אייס, Slushy Jack’s, ו-Del's.

בשנת 2007 מכרה רשת סבן אילבן סלארפי ממותג כ"סקווישי", פרודיה על סלארפי מתוכנית הטלוויזיה משפחת סימפסון, הכוללת רשת שהיא פרודיה על סבן אילבן בשם Kwik-E-Mart. מימוש המותג הבדיוני באופן זמני שימש כקידום צולב יחד עם יציאת סרט הקולנוע "משפחת סימפסון – הסרט".

## חששות לגבי תכולת גליצרול
משקאות ברד מסוימים מכילים גליצרול הן כממתיק והן כדי להוריד את נקודת הקיפאון של התערובת ולשמר את אפקט הברד. השימוש בגליצרול במקום סוכר מאפשר למשקאות להימנע ממס משקאות ממותקים, אך יש בו סיכון להרעלת גליצרול בקרב ילדים קטנים. הסוכנות לתקני מזון בבריטניה ממליצה שילדים בני ארבע ומטה לא יצרכו משקאות ברד המכילים גליצרול, וכי אזהרה על הסיכונים תוצג באופן בולט בנקודת המכירה.

## ראו גם
* קיפאון מוחי
* שלוקים
* גרניטה
* מילקשייק
* שייק
* ברד (מאכל)

## קישורים חיצוניים

## הערות שוליים

קטגוריה:קינוחים קפואים
קטגוריה:משקאות מוגזים